'n Middeljarige vrou wat na bewering met 'n jong man saamgesweer het om haar man te vermoor en toe probeer het om die moord na 'n plaasaanval te laat lyk, verskyn môre in die landdroshof in Vryburg om borgtog te vra. Mev. Madrie Wentzel en die negentienjarige Albert Venter word daarvan verdink dat hulle haar man, mnr. Ruben Wentzel (39), sowat twee weke gelede twee keer met 'n 9 mm-pistool in die kop geskiet het terwyl hy op sy bed gelê het. Volgens die polisie is hulle omstreeks nege-uur die aand van 'n "plaasaanval" op die plaas Villa Pax, sowat 13 km buite die dorp, in kennis gestel. Ervare polisiemanne sê hulle het egter gou snuf in die neus gekry omdat die moord nie die kenmerke van 'n tipiese plaasaanval gehad het nie. "Niks is gesteel nie en die stories oor hoe die aanval plaasgevind het, het net nie geklop nie," het een senior polisie-offisier wat die aand op die toneel was aan Rapport gesê. Hy sê mev. Wentzel het beweer dat sy in 'n buitevertrek besig was toe sy twee skote hoor. Toe sy gaan kyk wat aangaan, het sy afgekom op haar bebloede man. Sy beweer sy is toe dadelik na die geweerkluis waar sy haar pistool uitgehaal het. Sy het daarna in die donker op die vlugtende moordenaar geskiet. Ballistiese toetse het egter getoon dat mnr. Wentzel vermoor is met die pistool waarmee sy op die vlugtende boosdoener geskiet het. Mev. Wentzel en Venter is verlede Saterdag in verband met die moord in hegtenis geneem. Venter het kort ná sy inhegtenisneming 'n bekentenis voor 'n landdros gedoen. Hy het glo daarin erken dat hy en mev. Wentzel die moord gepleeg het nadat sy geruime tyd gelede die moontlikheid "in 'n grap" aan hom genoem het. Ná Venter se bekentenis het mev. Wentzel glo ook haar aandeel in die moord voor 'n landdros beken. Intussen gons dit in Vryburg oor die aard van die verhouding tussen die jong Venter en mev. Wentzel. Inwoners sê Venter, wat verlede jaar uit die skool is nadat hy nie matriek geslaag het nie, het by die Wentzels geloseer. Mev. Wentzel en Venter het glo saam in 'n deurnag-winkeltjie by Oase Motors in die dorp gewerk. Source: Net-Rapport